Cjare letore/Cjâr letôr
Nol è facil meti dongje tante biele int, ma o savês che la Patrie e pues ancje fâ miracui.
Biadelore duncje che nestris amîs plui cognossûts, no dome in Friûl, a àn dit di sì daurman al nestri apel pai abonaments.
* Si podarès scuasit scomençâ une racuelte di figurinis, dutis furlanis, in gracie de man di Dree Venier che nus ai presente. Al è facil ricognossi int famose, ma no volìn dismenteâ nissun di voaltris parcè che la fuarce dal nestri gjornâl e je dal sigûr inte biele opinion che a àn di noaltris tal mont, ma soredut in chei tancj boletins che nus rivin in redazion.
* A puedin someâ pôcs 25 euros par un an par mandâ indenant un gjornâl, e forsit al è cussì, ma intun moment di crisi o savìn benon ce che a puedin contâ ancje chei bêçs li par une famee. Dut câs, se no fossin i abonaments, chest gjornâl vuê nol vignarès fûr: dome in gracie di voaltris letôrs e je ancjemò la pussibilitât di vê un strument di informazion dut par furlan e pai furlans.
* Soredut une informazion libare dai partîts e dai sorestants talianots, ma no dome di chei.
* Se si ten cont il Friûl, abonâsi al è la sielte juste. Salacor, e vûl dome lassade in bande la indolence di lâ in pueste e compilâ il boletin.
* Ce isal di front a vê la pussibilitât di lei par furlan, di savê ce che al sucêt e ce che si pues fâ par dâi une dreçade aes cuistions furlanis? Chi sot, il boletin e cemût compilâlu. Fin masse sempliç. E alore, ce spietaiso? Graciis di cûr!
Si pues abonâsi ancje midiant bonific: IBAN n. IT32 V063 4063 8801 0000 0001 208, li de Casse di Sparagn dal Friûl-VJ, sede di Glemone (UD). Tes indicazions pal bonific, che si impensi di scrivi la direzion dulà spedî il gjornâl.
.
«O soi abonât a LA PATRIE DAL FRIÛL e cuant che mi rive le lei propit cun gust. Par me chest gjornâl al è stât tant che un abecedari che mi a judât a imparâ a lei pulît la nestre lenghe. Mi plasin soredut i scrits di Pre Antoni Beline che il gjornâl al torne a proponi ai siei letôrs. A son scrits sclets e peraulis che a tain. O presei e o condivît la bataie che il gjornâl al puarte indenant pal Friûl e pe lenghe furlane. Convint, che par vinci cheste bataie, al coventi un fuart moviment autonomist. Une convinzion, cheste, che e nas de mê esperience di sindic de Ricostruzion dopo dai taramots dal ’76. Po ben, se cheste Ricostruzion e je rivade insom, tant di mertâ la laude di tancj di lôr, al è stât ancje pe presince, fondamentâl in chei agns, di un fuart moviment autonomist. Che, magari cussì no, vuê nol è». Franceschino Barazzutti, za sindic e conseîr regjonâl
«Fradis furlans, stait a sintîmi ben. Fevelìn la nestre lenghe: viodìn di fevelâle, scrivile e leile cu LA PATRIE DAL FRIÛL. Ancje se no lu fasìn te stesse maniere però si capìn ducj. Stin adun cu lis peraulis e cul sintîsi furlans». Bruno Pizzul, gjornalist
«LA PATRIE DAL FRIÛL e va lete parcè che scrite par furlan e chest al sarès za avonde tant che motivazion viodût il panorame de informazion, ma soredut parcè che cui argoments tratâts nus fâs sintî braurôs di jessi furlans». Enrico Bulfone, avocat e president dal Ordin dai avocats di Udin
«No savarès a dî ce che je LA PATRIE DAL FRIÛL par chei che le cjatin a "chilometro zero", dongje di lôr. Ma o sai ce che je par me, che o soi lontan: notiziis e ideis di cjase, e soredut notiziis che no si cjatin tai gjornâi e nancje lant su Internet. E ideis libaris, che no si fasin ordenâ dal guvier di Rome o di Triest, o de agende politiche e culturâl ae mode. Par me e je une maniere di no dismenteâmi dal Friûl, dai furlans, e dal furlan» Toni Capuozzo, gjornalist
«O lei simpri LA PATRIE DAL FRIÛL e o speri che simpri plui int le lei, parcè che e je un gjornâl impuartant pe nestre lenghe e pal nestri Friûl, massime vuê che o vin tante bisugne di sintîsi Furlans». Dino Zoff, portîr campion dal mont in Spagne 1982
«Par fâ in mût che la int e ami il Friûl al covente che lu cognossi: leiêt e fasêt lei... LA PATRIE DAL FRIÛL! Ancje la lenghe e à bisugne di nudrîsi e chest sfuei al è siôr di vitaminis». Silvana Schiavi Fachin, onorevule e professore de Universitât dal Friûl
«Ce varessino di fâ i furlans par fâ front ai pericui de globalizazion economiche, al procès di omologazion culturâl di pasoliniane memorie, al ustinât nazionalisim talian che si messede cuntune politiche insoferente di valôrs primaris tant che lis identitâts coletivis e i sistemis locâi di guvier? Il discors al sarès une vore lunc, ma intant si pues tacâ dal moment cul abonâsi e sostignî LA PATRIE DAL FRIÛL. Un dai piçui miracui nostrans, che a tegnin vive la comunicazion in lenghe furlane e cuntun mût furlan di cjalâ il mont». Federico Rossi, gjornalist e presindent di Mittelfest
«O soi abonât a LA PATRIE DAL FRIÛL parcè che mi fâs sintî a cjase in cualsisedi bande dal mont dulà che o soi, ma soredut parcè che mi fâs preseâ simpri di plui trop biele che e je la nestre amade lenghe» Luca Manfè, vincidôr Masterchef USA 2013
«Mi plâs LA PATRIE DAL FRIÛL. Te sôs pagjinis o cjati passion, culture, curiositâts, ideis. O pues ancje no condividi simpri, ma simpri o scuvierç un Friûl no banâl. A son firmis che o cognòs di une vite dongje di altris plui zovinis. Une biele scuadre. No stin a pierdile di viste. Paolo Medeossi, gjornalist
«Une lenghe, une storie, une cronache: LA PATRIE DAL FRIÛL, ogni mês par visâsi cui che o sin e savê dulà che o sin daûr a lâ». Paolo Fontanelli, president dal Comitât pe autonomie e pal rilanç dal Friûl e za conseîr regjonâl
«Pari e patrie a son di bant se no fos une mari tiere; cjol LA PATRIE DAL FRIÛL, leile in pâs di gnot, di dì e soresere». Stefano Montello, musicist, scritôr e contadin
«Une vôs libare e fuarte che e conte lis robis come che a son, un voli critic suntune realtât complesse, un spazi par confrontâsi, par misurâsi, par cjatâ lis resons dal nestri jessi comunitât, lenghe, ambient, tradizion. Cheste e je la storie da LA PATRIE DAL FRIÛL, une storie che nus fâs ducj plui siôrs». Federico Vicario, president de Societât Filologjiche Furlane e professôr de Universitât dal Friûl
«Parcè abonâsi a LA PATRIE? Par jessi simpri informâts su la ghenghe DAL FRIÛL». Loris Vescovo, cjantautôr, vincidôr dal Premi Tenco 2014
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn